Suid Afrikaanse Nuus Thread - Page 192 - Stormfront
Page 192 of 226 « First < 92 142 178 179 180 181 182 183 184 185 186 187 188 189 190 191 192 193 194 195 196 197 198 199 200 201 202 203 204 205 206 > Last »
02-08-2008, 06:22 AM #1911
‘Dit voel SA wil my nie hê’
‘Dit voel vir my of die land mense soos ek nie meer hier wil hê nie.”
Só sê mnr. Charl Opperman (20), ’n tweedejaarstudent in rekenaaringenieurswese aan die Universiteit van Pretoria (UP).
Ondanks tien onderskeidings in sy eerstejaar, kry hy nêrens ’n beurs nie.
Volgens Opperman het hy sonder sukses by meer as 30 instellings om ’n beurs aansoek gedoen. “Party plekke bel darem om te sê hulle het die aansoek gekry. Van ander hoor jy net niks.”
Opperman, wat graag eendag by ’n plek soos Vodacom wil werk, sê dié maatskappy het gesê hulle gee net beurse aan matrikulante wat verder gaan studeer.
Opperman het twee jaar gelede met agt onderskeidings aan die Hoër Tegniese Skool Pretoria-Tuine gematrikuleer, maar ook tóé was hy nie goed genoeg nie.
“Dit maak mens moedeloos en bekommerd. Ek kry die gevoel ek is nie welkom in die land nie. Instansies maak geen geheim daarvan dat hulle eerste na voorheen benadeelde kandidate kyk as hulle beurse toeken nie.”
Opperman, wat verlede jaar in 10 van sy 14 vakke onderskeidings gekry het, meen ook die boodskap wat hy kry, is dat dit nie regtig help om hard te werk nie.
Volgens Opperman gaan hy probeer om vir vanjaar ’n lening te kry, maar “dit sou ons baie gehelp het as ek ’n beurs kon kry”.
Opperman se pa Hennie is ’n tegnikus by die Tshwane-metroraad.
Behalwe vir Opperman, studeer sy ouer broer, Christopher – ’n derdejaarstudent in elektroniese ingenieurswese – ook by die UP.
Hy het ook drie stiefbroers en ’n suster wat nog skool gaan.
Opperman sê sy studies beloop sowat R30 000 per jaar.
Om geld te bespaar, het hy besluit om uit die huis universiteit toe te gaan.
“Ek wou eintlik by die Noordwes-universiteit gaan studeer en in ’n koshuis bly.”
Luidens statistieke van die Ingenieursraad van Suid-Afrika (Ecsa) het ’n skamele 8 900 van 50 570 kandidate wat tussen 1998 en 2005 ingenieurswese gestudeer het, grade behaal.
’n Ander peiling oor vaardigheidstekorte in die land het vroeër getoon dat daar ’n tekort van ten minste 68 000 ingenieurs, tegnici en ambagslui is.
02-08-2008, 06:25 AM #1912
Klaar gedink: Ons wáái!
Die Suid-Afrikaanse prentjie het vir baie mense op meer as een manier skielik donker geword. Nou soek 'n hele golf Suid-Afrikaners die lig in ander lande.
Wat ’n ruk terug dalk net iets in hul agterkop was of selfs heeltemal ondenkbaar, het nou vir ’n klomp Suid-Afrikaners ’n werklikheid geword: emigrasie.
Daar is tans ’n ongekende vlaag van Suid-Afrikaners wat wil emigreer.
Emigrasiekonsultante met wie Beeld gepraat het, sê Januarie was hul besigste tyd tot nog toe. Die meeste van dié maatskappye se sake het verdubbel of selfs verdrie- of vervierdubbel in vergelyking met dieselfde tyd in vorige jare.
Mnr. Andrew Kerr, besturende direkteur van Network Migration Services, een van Suid-Afrika se grootste emigrasiekonsultante, sê die toename in mense wat wil emigreer, is skrikwekkend.
“My onderneming bestaan al 15 jaar en ek het nog nooit so iets gesien nie. Dit oortref die 1993-’94-uittog ver.”
Kerr hou regoor die land seminare oor emigrasie. Gewoonlik woon sowat 60 mense só ’n seminaar by, sê hy.
“In Pretoria laasweek het 260 mense my seminaar bygewoon. In Nelspruit het 160 mense bespreek. Maandagaand, in Vanderbijlpark, het 300 mense opgedaag. Vanaand (Woensdagaand) kom 250 mense na die Durban-seminaar. Ons beleef ’n toename van omtrent 300%.”
Mnr. John Chapman, besturende direkteur van nog ’n emigrasiemaatskappy, ACN Consultants in Johannesburg, sê dit kan nie bloot ’n toename in emigrasie genoem word nie.
“Dit is ’n vloed. Van Januarie af word ons absoluut oorval. Ek is vir weke vooruit vol bespreek. Dit is eintlik vreesaanjaend.”
Me. Hayzel Meyer, eienaar van International Immigration Alliance in Sandton, stem saam dat die toename in mense wat wil emigreer sedert Januarie “ongelooflik” is. “Ons kry omtrent tien oproepe elke tien minute.”
By die maatskappy Migrate2oz in Kempton Park doen normaalweg sowat vyf mense per week navraag oor emigrasie na Australië.
“Sedert Januarie kry ons tien mense per dag,” sê me. Rolene Kruger.
“Dit was nog nooit so nie.”
Volgens mnr. Adriaan van den Berg, ’n Suid-Afrikaanse sakeman wat vier jaar gelede na Perth in Australië geëmigreer het, word hy oorval deur mense wat met hom wil praat oor emigrasie.
“Die navraag het van middel Januarie meer as verdubbel en die laaste twee weke kan ek sê dit het weer verdubbel. Mense wat vroeër positief was dat Suid-Afrika nog ’n toekoms het, het nou gebel en gesê hulle wil pak en kom.”
Die redes wat die voornemende emigrante gee, is almal dieselfde, hoewel dit in volgorde van belangrikheid verskil.
Die hoofredes bly misdaad, regstellende aksie, korrupsie in die regering en politieke onsekerheid.
Die korrupsiewolk oor mnr. Jacob Zuma, die ANC se nuwe president en moontlik Suid-Afrika se volgende president, en komm. Jackie Selebi, nasionale polisiehoof, duik telkens op wanneer mense sê hoekom hulle wil emigreer. “Mense voel onseker oor die toekoms van politiek in Suid-Afrika.”
Ondanks die amptelike misdaadstatistieke bestaan die persepsie dat geweldsmisdade meer, erger en wreder word.
Hoewel bogenoemde onderliggend die hoofredes is vir emigrasie, is die konsultante dit eens dat die kragkrisis die laaste strooi was.
“Die Eskom-debakel het mense oor die rand gestoot,” sê Kerr.
Volgens Chapman is mense bekommerd omdat daar geen aanspreeklikheid vir wanbestuur of swak regering is nie.
“Mense word nie afgedank nie. Hulle sê net jammer en gaan aan.”
Die negatiwiteit het blykbaar baie skielik gebeur, want marknavorsing dui daarop dat mense nog in November verlede jaar nie méér negatief was as die vorige jaar of die voorafgaande maande nie.
Volgens mnr. Neil Higgs van die marknavorsingsmaatskappy TNS Research Surveys het ’n studie onder 2 000 stedelike volwassenes gewys 64% het verlede November saamgestem met die stelling: “Jy voel positief oor Suid-Afrika en sy toekoms.” Die syfer vir wit mense was 50%, vir swart mense 73% en vir bruin mense 49%. Die syfers was min of meer dieselfde as in Mei en Maart 2007 en in Oktober en November 2006.
Die peiling is gedoen voor die kragkrisis. “Ons doen tans dieselfde studie en ek verwag dat die syfers vir Januarie en Februarie aansienlik laer gaan wees. Dinge soos Eskom en die petrolprys sou waarskynlik daartoe bygedra het dat daar ’n toenemende pessimisme sal wees.”
Me. Nadia Loots (28), ’n reisagent, en haar verloofde is onder dié wat begin vanjaar besluit het om Suid-Afrika permanent te verlaat.
“Ons is nou net mooi gatvol vir slaggate, beurtkrag, geweld, taxi’s en onderwysstelsels wat uitmekaar val. ’n Mens vertel vir jouself dit sal beter raak, maar uit die bloute het dit begin voel of die land ’n hele paar stappe agteruit gee.
“Ek weet dit gaan hel wees om ons lewe op te pak en letterlik van voor af te begin, maar ek gaan nie ons kinders hieraan blootstel nie,” sê Loots.
Baie van die mense wat nou besluit om te emigreer, doen dit met ’n swaar hart.
“Dis mense wat dit nog nooit oorweeg het nie,” sê Chapman.
“Hulle het in die land geglo en in sy vermoë om vooruit te gaan, maar baie mense begin nou in daardie vermoë twyfel.”
Kerr vertel van een só ’n kliënt wat hom verlede week gaan sien het.
“Hy het vir my gesê hy is lief vir sy land. Hy het gesê ’n maand gelede sou hy nooit kon dink hy sou nou voor ’n emigrasiekonsultant sit nie.”
Die meeste mense wat die emigrasiekonsultante bel, is verby die wik-en-weeg-stadium.
“Daar’s mense wat sê hulle wil weg wees voor die einde van die jaar,” sê Chapman.
“Dit is nie ’n geval van ‘dalk’ of ‘ons oorweeg nog’ nie.”
Hoewel daar ook enkellopende mense onder die voornemende emigrante is, is die meeste aansoekers gesinne, sê die konsultante.
“En wanneer gesinne in hul geheel die land verlaat,” maan Chapman, “kom hulle nie terug nie.”
Australië is van die gewildste bestemmings.
“Altesame 60% van ons kliënte gaan Australië toe, 35% na Nieu-Seeland en sowat 5% na Kanada,” sê Kerr.
Daar is op 29 en 30 Maart ’n expo in Johannesburg van Australiese maatskappye wat Suid-Afrikaners kom werf.
Me. Kylie Barker van Opportunities Australia Expo sê die reaksie van Suid-Afrikaners was tot dusver oorweldigend.
“Daar het reeds meer as 2 500 mense geregistreer en kaartjies gekoop – en dis nog twee maande voor die skou.”
Volgens haar het meer as 8 000 mense die expo verlede jaar bygewoon. Hulle verwag net soveel of nog meer mense sal dit vanjaar bywoon “om ’n werk en ’n nuwe lewe in Australië te kry”. Mnr. Rupert Merrick, ook van Opportunities Australia Expo, sê sowat 4 000 Suid-Afrikaners het in die jaar 2006-’07 na Australië geëmigreer.
Van den Berg, die Suid-Afrikaanse sakeman wat in Australië woon, sê sewe voormalige Eskom-ingenieurs het vandeesmaand by Western Power in Australië begin werk. “Verlede jaar het 80 vakmanne van Eskom gekom.”
Al die voornemende emigrante is beroepslui en goed opgeleide mense, sê die konsultante. “Dit is mense met vaardighede en sakemense,” sê Chapman. “Dis weer die room. Dis hartseer om te sien hoeveel goeie en goed opgeleide mense die land verlaat.”
Dr. Sandile E. Simelane van Statistieke Suid-Afrika bevestig in ’n verslag oor emigrasie dat dit hoofsaaklik die hoog opgeleide en vaardige mense is wat uit hul geboorteland migreer. Suid-Afrika het reeds ’n “enorme vaardigheidstekort” en kan nie bekostig om nog beroepslui te verloor nie, sê me. Alana Bailey van AfriForum se Kom Huis Toe-veldtog. “Ons het hierdie mense nodig. Die vaardigheidstekort gaan net vererger.”
Me. Gayleen Baxter, bedryfshoof van Kelly, sê Suid-Afrika se maatskaplike omstandighede soos misdaad maak “ons beste en slimste” ontvanklik vir aansporings van ander lande. “(. . .) Dit kan dien as salf vir hul wonde hier in Suid-Afrika.”
Volgens ’n verslag van Statistieke Suid-Afrika was daar sedert 1970 hoofsaaklik drie spitstye sover dit emigrasie aangaan.
Dit was in 1977 (net ná die Soweto-oproer), 1986 (politieke onrus) en 1994 (politieke onsekerheid ná demokrasiewording en verhoogde misdaadsyfers).
“Emigrasie in die post-1994-tydperk was geleidelik,” lui die verslag. In 2003 was die aantal emigrante 48,4% hoër as in 2002. Dit het van 10 890 in 2002 tot 16 165 in 2003 toegeneem.
Maar dit is die laaste amptelike statistieke wat oor Suid-Afrikaanse emigrasie beskikbaar is. Sedert Februarie 2004 word hierdie data nie meer versamel nie weens die Wet op Immigrasie 2002, luidens die verslag.
Volgens Simelane blyk dit uit die geskiedenis dat lande netto emigrasie (wanneer meer mense emigreer as immigreer) ervaar in tye van politieke onsekerheid.
Bailey sê daar is ondanks die nuwe vlaag van emigrasie steeds Suid-Afrikaners in die buiteland wat wil terugkom. Maar die probleme wat nou ’n golf Suid-Afrikaners landuit dryf, maak ook diegene wat oorweeg om terug te kom, huiwerig.
“Hulle is op hoogte oor Eskom en Selebi en al die dinge. Daar’s baie ouens wat so te sê hul tasse gepak het, maar wat wag om te sien of daar ’n oplossing gaan kom.”
Bailey reken baie meer mense sou al terug gewees het as dit nie vir hierdie probleme was nie.
“Dis vir mense baie frustrerend as hulle graag wíl terugkom en ’n verskil wíl maak, maar hulle het hierdie vrees vir hul lewe en ook vir korrupsie, swak dienslewering en kragprobleme.”
Suid-Afrikaners wat van Julie 2001 tot Junie 2006 na Australië geëmigreer het:
2001-'02: 7 110
2002-'03: 7 202
2003-'04: 6 388
2004-'05: 4 746
2005-'06: 4 787
Bron: Australië se hoë kommissariaat in Suid-Afrika
02-17-2008, 08:15 AM #1913
Laat die regering liewer ’n eed aflê
Die minister van onderwys wil hê skoolkinders moet ’n eed van getrouheid aflê.
As ’n mens kyk na die haglike toestand waarin die land verkeer, stel ek voor dat die regering eerder ’n eed van getrouheid aan die kinders aflê.
Dis immers húl toekoms waarmee die regering nou speel. Só ’n regeringseed kan moontlik só lui:
“Ons, die ANC-regering, erken vandag dat – hoewel ons in 1994 met goeie bedoelings weggespring het – ons sulke groot foute begaan het dat ons jul toekoms in gevaar gestel het.
“Derduisende top-geskooldes het só sterk begin twyfel of ons in staat is om die land te regeer dat hulle ter wille van hul kinders se toekoms die land verlaat.
“Ons het verkeerdelik verwag dat die land ons moet dien in plaas daarvan dat ons die land moet dien.
“Ons erken dat ons baie swart skole as ’n werkverskaffingsdiens vir swak of lui onderwysers beskou het in plaas van sentrums van uitnemendheid waar julle vir die toekoms toegerus kan word.
“Ons moet verder bely dat ons strategie voor 1994 om die skole onregeerbaar te maak met ons ‘liberation before education’-veldtog die leerkultuur in jul skole só afgebreek het dat dit nou nog nie herstel het nie.
“Daarom spyt dit ons ten diepste dat ons versuim daartoe gelei het dat die werkloosheidskoers onder jong mense nou dubbel die algemene koers is weens jul gebrek aan vaardighede. Verder het ons ’n werkende stelsel van beroepsopleiding só ten gronde getransformeer dat die land nou minder ambagslui oplei as in 1978. Omdat daar gevolglik nie nou genoeg vaardighede is om die ekonomie te laat groei en nog werk te skep nie, spyt dit ons om te erken dat die meeste van julle se kans op ’n beter lewe feitlik nul is.
“Ons besef ook dat ons arbeidsbeleid werkgewers ontmoedig om julle in diens te neem weens ons inmenging in die ekonomie.
“Daarom maak ons miljoene van julle nou afhanklik van staatstoelaes om jul steun te behou.
“Ons erken verder met spyt en leedwese dat ons enige regering se kerntaak – om julle en jul gesinne veilig te hou – só gruwelik verwaarloos het dat julle nie meer jul lewe seker is nie. Ons beskerm skelm polisiehoofde, ons het die kinderbeskermingseenheid afgeskaf en ons gaan die Skerpioene onbind omdat hulle “ons” skelms vang.
“Ons erken verder dat ons die rassediskriminasie van die verlede misbruik om die herinstelling van rassewetgewing te regverdig sodat ons wetlik selfs teen wit kinders wat ná 1994 gebore is, kan diskrimineer. Daardeur regeer ons in praktyk téén baie van julle as gevolg van jul velkleur. Ons gebruik apartheid ook gereeld as verskoning vir ons eie mislukkings. Nog een van ons algemene foute is om onbekwame individue met sleutelposte te bemagtig en sodoende duisende (miljoene?) van julle te ontmagtig met geen of swak noodsaaklike dienste soos skoon water of goeie gesondheidsorg.
“Julle gaan byvoorbeeld nog jare lank die gevolge moet dra van ons transformasie van Eskom, waar politiek vir ons belangriker was as elektrisiteit en steeds is.
“Verder misbruik ons gereeld swart massa-armoede as regverdiging om welvarende politieke vriende verder te verryk met bemagtigingstransaksies.
“Ons glo verkeerdelik dat staatsinstellings Die Party in plaas van die land moet dien en beskou die openbare beskermer se rol eerder as dié van ANC- beskermer.
“Selfs in ons jongste beleidstukke stel ons dit dat die SABC ’n belangrike rolspeler in die nasionale demokratiese revolusie is in plaas daarvan om julle in te lig, op te voed en te vermaak.
“Die somtotaal van ons beleid is dat Suid-Afrika die gevaar begin loop om te misluk as staat en op jul toekoms inmekaar te stort.
“Hiérdie besef het ons só geskok dat ons besluit het om julle ten diepste om verskoning te vra en ons dadelik reg te ruk.
“Daarom beloof ons die land van nou af só te regeer dat daar ’n toekoms vir julle almal sal wees waar julle almal veilig en welkom sal wees.”
02-18-2008, 03:13 AM #1914
Polisieman trek noustrop omdat pensioen nie betaal word nie
Afgetrede polisie-inspekteur Ben van Biljon trek noustrop aangesien hy geen pensioenuitbetalings vanaf die Staat ontvang nie.
Na agtien en ‘n half jare se getroue polisiediens het insp. Ben van Biljon besluit om af te tree, maar van rustigheid en gemoedsrus op sy oudag het hy nog niks van gesien nie. Tans is hy en sy gesin letterlik van aalmoese afhanklik om aan die lewe te bly.
Ben, wat tot sy aftrede vir vyf jaar lank ononderbroke outopsies uitgevoer het as regsmediese assistent by die staatslykshuis op Louis Trichardt, is in 2004 weens mediese redes van diens afgeboek met volle betaling. In middel 2006 is hy egter beveel om terug te keer werk toe, maar sowat twee maande later (September) word hy weens dieselfde mediese redes weer afgeboek en huis toe gestuur. Sy verblyf by die huis was egter van korte duur en in Januarie 2007 is hy weer beveel om te begin werk.
"Dit was vir my moeilik. Ek kon nie meer vol skofte werk nie en het begin halfdag werk," sê Ben. Dit het hom in Februarie van dieselfde jaar finaal laat besluit om maar eerder aansoek te doen vir vroeë pensioen. Sy aansoek was vir einde Julie 2007 wanneer hy 50 sou word.
Daar was aanvanklik geen probleem met sy aansoek nie, behalwe dat hy nie einde Julie op pensioen sou kon gaan nie, aangesien hy eers in daardie maand sou 50 word. Toestemming is gegee dat hy eers einde Augustus kon aftree.
Augustus het gekom en Ben het op pensioen gegaan. Hy het nog sy salaris vir daardie maand ontvang, asook ‘n betaling wat aan hom gemaak is in September. Daarna het die geldkraantjies egter toegedraai en sedertdien het Ben nog nie ‘n enkele pensioenuitbetaling ontvang nie.
"Dit is nou al maande wat ek van bakboord na stuurboord gestuur word. Kort-kort moet ek hoor hoofkantoor soek nog na hierdie dokumente of daardie sertifikaat. Maandag was hul verskoning dat hulle nog wag word vir een of ander verlofsertifikaat van die polisiestasie hier op Louis Trichardt. Die proses is nou presies waar dit ‘n jaar gelede was. Hulle het mos al in Februarie verlede jaar geweet ek gaan op vroeë pensioen. Waarom kon hulle nie toe die papierwerk uitgesorteer het nie?"
Ben se verhaal klink sekerlik maar soos enige ander persoon s’n wie hom of haar vasgeloop het teen die spreekwoordelik "burokratiese rompslomp". Wat bogenoemde egter nie vertel nie, is die ontberinge wat die Van Biljon-gesin die afgelope vier en ‘n half maande moes verduur en die probleme wat hulle steeds ondervind.
Daar word nie genoem dat Ben-hulle na sy aftrede met regsaksie gedreig is om onmiddellik uit hul polisiehuis te trek nie.
‘n Huis waarin hulle 14 jaar gebly het en sy kinders in grootgeword het.
"Ek het gesê ek sou trek sodra die polisie begin om my pensioen te betaal, maar hulle wou niks weet nie," sê Ben. Hy en sy gesin is toe gedwing om ‘n huis te gaan huur. As hoof broodwinner met geen inkomste nie, het Ben egter gou begin noustrop trek. Later moes hulle hul voertuig verkoop, net om die skuldeisers en bank gelukkig te hou.
"Aan die begin kon ek met plekke soos die meubelwinkel ‘n reëling tref, maar ook hulle begin nou al dreig met regsaksie," sê Ben.
Ben en sy vrou Marietjie bly tans by een van hul drie dogters. Die jongste dogter is nog op skool.
"Ek moes skoolklere bedel by ander mense," vertel Marietjie. Sy is baie bitter oor wat met nou met haar man en hul gesin gebeur.
"From a cop to a begger ... Ek wil net sê my man was altyd daar, netjies en op tyd, nugter en reg vir sy werk. Party maal was hy so besig dat hy Vrydag ‘n koppie koffie sou kom drink en dan eers miskien weer Sondagmiddag. Ja, die salaris was min, maar ons het gelewe," sê Marietjie. Sy vertel verder dat hul kinders nooit kon doen waarin hulle belanggestel het nie, want daar was net nie geld nie. Hulle eerste vakansie was in Desember 1995 by die see en dit was ook hul laaste vakansie.
"Ons kon nooit eers iets ordentlik vir hulle vir ‘n Kersete of ‘n verjaarsdag koop nie ... Daar was altyd neergesien op ‘polisie kindertjies’. Ja, dit is mos die arm kindertjies," sê Marietjie.
Die benarde finansiële krisis waarin Ben en sy gesin hul skielik in bevind het, het in ‘n stadium hom selfs gedwing om in die aand deur asblikke te grawe op soek na blikkies wat hy die volgende dag aan herwinningsmaatskappye verkoop het.
"Jou vrou en kinders ly hieronder. Hulle word verneder. Die bank verstaan nie as jy vir hulle sê die polisie betaal nie jou pensioen nie. Intussen bly die uitgawes dieselfde. My geld is nou op. Ek het niks meer om te verloor nie," sê Ben.
In ‘n poging om te probeer uitvind wat presies die probleem is met Ben se pensioenuitbetalings, het oproepe na die verantwoordelike polisiebeampte hier en die plaaslike stasiebevelvoerder niks opgelewer nie. Die Zoutpansberger is verwys na die polisiehoofkwartier in Pretoria. Alhoewel geen inligting bekom kon word oor wat presies die probleem is nie, was daar darem ‘n simpatieke oor gewees om te luister na Ben se verhaal.
Hierdie simpatieke oor het behoort aan direkteur Selby Bokoba. Hy was aanvanklik nie ten gunste daarvan dat Ben sy probleem in die media aanspreek nie, maar het later begrip gehad vir sy frustrasie.
"Ons ondervind wel probleme met pensioenuitbatlings, veral met verkeerde of gebrekkige dokumentasie wat van plaaslike en provinsiale vlak ontvang word," sê Bokoba. Wanneer dit gebeur, sê hy, kan vertragings voorkom en dat is almal kwaad vir polisiehoofkantoor. Sy aanvanklik raad aan Ben was om ‘n persoonlike afspraak te reël met die polisie se provinsiale adjunkkommissaris in Polokwane, kommissaris Binta, en sy probleem aan hom te verduidelik.
"Ons is baie sensitief oor aangeleenthede soos hierdie, veral wanneer daar gewerk word met mense wat baie jare se getroue diens in die polisie gelewer het. Ons kan hulle nie in die steek laat nie, want hulle het ook rekeninge om te betaal," sê Bokoba.
Bokoba was veral geskok om te hoor dat Ben in ‘n stadium deur asblikke moes grawe.
"Dit is betreurenswaardig dat iemand met soveel jare se lojale diens en toewyding aan die land geforseer moes word om deur asblikke te grawe om te help om sy rekeninge te betaal. Ons het baie simpatie met die omstandighede. Dit is nie hoe ons ons eie mense moet hanteer nie. Wanneer hulle uittree, moet hulle nie vyande van die polisie word nie," sê Bokoba. Sy raad aan ander polisiebeamptes wat dalk vroeë aftrede oorweeg was om voor die aftreedatum met ‘n kundige in die polisie te gaan gesels oor presies watter dokumente benodig word en seker te maak die dokumentasie is reg voordat hulle die diens verlaat.
Alhoewel Bokoba aanvanklik aanbeveel het dat Ben met die provinsie se adjunkkommissaris moet praat, het hy Dinsdagmiddag persoonlik met Ben geskakel.
"Hy gaan blykbaar self kyk na wat die probleem met my pensioenuitbetaling is ... ons sal maar moet wag en sien wat gaan gebeur," sê Ben.
02-19-2008, 12:49 AM #1915
Kommer oor eed se lengte, inhoud
Plakkate van die handves van verantwoordelikhede en riglyne vir onderwysers oor hoe dit as deel van die vak lewensoriëntering aangebied moet word, gaan eersdaags na al die skole in die land gestuur word.
Me. Naledi Pandor, minister van onderwys, en dr. Warren Goldstein, hoofrabbi van Suid-Afrika, het gister in Pretoria verduidelik wat die doel met die handves is.
Pandor het gesê elke Suid-Afrikaner moet ’n begrip hê dat regte met verantwoordelikhede gepaard gaan.
Sy het weer beklemtoon dat die handves nie ’n wet of statuut is nie, maar eerder iets is wat kan aandui hoe alle Suid-Afrikaners die nuwe vryheid van ’n demokrasie moet hanteer.
Goldstein, wat namens die Nasionale Godsdiensleiersforum (NRLF) gepraat het wat sedert verlede jaar by die ontwikkeling van die handves betrokke is, het gesê dit moet gesien word as ’n opvoedkundig inspirerende dokument wat ’n verlengstuk van die Grondwet is.
Volgens hom is dié handves van verantwoordelikhede sover hy weet ook ’n eerste ter wêreld.
Pandor het ook na die getrouheidseed vir skole verwys wat in die Staatskoerant vir kommentaar gepubliseer is.
Op ’n vraag oor die wye reaksie wat die eed ontlok het, het sy gesê sy is nie verbaas nie.
“Dit is Suid-Afrika en elkeen het die reg om sy mening te gee. Wat my wel verbaas het, was van die rassistiese e-posse wat ek in hierdie verband gekry het wat daarop dui dat daar steeds verdeeldheid in die land is,” het sy gesê.
Sy het gesê nie al die kommentaar is negatief nie.
Algemene kwellings is dat dit te veel na die verlede verwys en te lank is, het sy gesê.
Suid-Afrikaners sal tot middel Maart tyd hê om voorleggings oor die voorgestelde eed te doen.
Pandor kon nie gister sê wat met skole en leerlinge sal gebeur wat die eed verwerp nie.
“Ons sal daardie struikelblok hanteer wanneer ons daar kom.”
Die handves sal in al 11 amptelike tale vertaal word en ook in brailleskrif beskikbaar wees.
02-21-2008, 03:12 AM #1916
Onnie se skok: ‘Dis mos mý naam, van en ID-nommer!’
“Ek trou oor ’n maand en weet nie of sy besef dat sy ook getroud gaan wees nie.”
Só sê me. Sharon Pretorius (25), ’n onderwyser van Rustenburg, oor die implikasies van ’n gedupliseerde ID.
Pretorius sukkel reeds die afgelope twee jaar om oor die skok te kom dat sy haar ID en besonderhede met ’n onbekende vrou van Robertson in die Wes-Kaap deel.
Sy het in 2006 uitgevind iemand anders met dieselfde naam en van het ook dieselfde ID-nommer as sy. Dit was toe sy in kennis ge-stel is sy moet ’n agterstallige Foschini-rekening betaal voordat sy haar selfoonkontrak kan oordra. Dié rekeninghouer is egter haar “dubbelganger” van Robertson.
Die besonderhede op albei se ID’s, soos hul name, vanne en identiteitsnommers, kom ooreen en slegs die foto’s en uitreikingsdatums verskil. Hul geboortedatums kom ook ooreen.
Die ander vrou se ID is glo in 2006 in Bloemfontein uitgereik en Pretorius s’n in 1999 in Zeerust, toe sy in matriek was.
Pretorius, ’n Engels-onderwyser vir gr. 11 en 12 aan die Rustenburg Educational College, sê dit maak haar bang om te weet iemand het toegang “tot jou lewe deur jou ID-boek”.
“Dis scary want ek praat met myself oor die foon as ek haar bel.
“Sy het toegang tot my hele lewe met dié boek,” sê Pretorius.
Volgens haar het sy al telkemale na die departement van binnelandse sake gegaan om te hoor hoe so iets kon gebeur, maar kry tot dusver geen terugvoering nie.
Me. Elize Pretorius, Sharon se ma, sê dit is vir hulle baie sleg.
“My dogter kan geswartlys word vir ’n rekening wat sy nooit gehad het nie.
“Ons het gedink dis ’n drukfout, maar het later besef dis dieselfde ID-boek.
“Ek weet ’n mens kan dieselfde naam en van hê, maar dieselfde ID-nommer is onmoontlik.”
Mnr. Jacky Machapu, woordvoerder van die departement van binnelandse sake, het gesê sulke voorvalle moet ondersoek word.
“Ek kan nie nou sê hoe dit gebeur het nie. Ons sal eers moet ondersoek instel. Ons is besig om ’n transformasieproses in werking te stel om sulke probleme uit te skakel,” het hy gesê.
02-21-2008, 03:33 AM #1917
Rowers kom weg ná koeëlreën in Noordeinde
PORT ELIZABETH. – Sowat 13 gewapende rowers wat die koeëls gistermiddag by ’n Baaise vulstasie laat reën het, was teen druktyd steeds op vrye voet.
Die wilde skietery, wat omstreeks 12:15 by die Total-vulstasie in Patersonweg in Noordeinde losgebars het, het talle Baaienaars op hol gehad toe die rowers op ’n geldwa-bakkie begin skiet het.
Volgens kapt. Rassie Erasmus, bevelvoerder van die blitspatrollie, het die 13 rowers glo met drie trommels geld weggekom. Hy kon nie bevestig hoeveel geld in die trommels was nie.
Mnr. Trevor Rautenbach, wat oorkant die straat by Builders Trade Depot werk, het gesê hy het by die ingang van die winkel gestaan toe hy die skietery gehoor het. “Ek het vier mans gesien. Een was met ’n 9 mm-pistool gewapen. Die ander het AK-47 gewere gehad,” het hy geskok gesê.
Die rowers het volgens ooggetuies probeer om die geldwa voor te keer voordat die bestuurder kon wegjaag.
Een van die rowers het mnr. Mike Burger se Nissan-bakkie gekaap en dit voor die geldwa ingejaag.
“Ek was besig om te ry toe hulle begin skiet het. Die een rower het sy vuurwapen na my gewys en vir my gesê ‘klim uit’,” het ’n geskokte Burger gesê.
“Dit het gelyk asof hulle almal blou uniforms aangehad het. Ek het by Builders gaan skuil. Dit was vreesaanjaend.”
Mnr. Sipho Williams wou petrol ingooi toe die voorval begin het. “Ek het net skote gehoor. Ek het my motor in trurat gesit en gesorg dat ek daar wegkom. Wit rook het in die lug gehang nadat hulle geskiet het,” het Williams gesê.
’n Persoon, wat anoniem wil bly, het ook by die vulstasie stilgehou net voor die skietery begin het.
“Ek het net plat gelê. Hulle het die agterruit van my motor uitgeskiet. Toe ek opkyk, het een van die rowers vir my gesê: ‘Kyk weg!’”
“Hulle het ‘kry die geld, kry die geld!’ geskree. Ek het net plat bly lê. Ek is gelukkig dat die koeëls my nie getref het nie,” het hy vertel.
Mnr. Nico Schultz van Gardmed, wat eerste op die toneel was, het bevestig dat niemand in die voorval beseer is nie. “Baie mense was wel erg geskok.”
Volgens mnr. Monty Montgomery, operasionele bestuurder van Atlas, het die rowers in ’n blou Colt dubbelkajuit-bakkie weggekom.
“Hulle het op die Uitenhage-weg weggejaag en het by die Laerskool Sydenham omgedraai. Die polisie het hulle agterna gesit,” het Montgomery gesê.
Teen druktyd was niemand nog in verband met die voorval aangekeer nie.
02-26-2008, 03:14 AM #1918
02-26-2008, 03:19 AM #1919
Suid-Afrika se motoriste is gemaan om hulle te staal vir die grootste petrolprysverhoging ooit.
Mnr. Tony Twine, 'n senior ontleder van Econometrix , sê die petrolprys kan volgende Woensdag met tot 63 sent per liter styg.
Volgens 702 Talk Radio meen Twine dat verhogings van hierdie omvang "hoogs ongewoon" is.
Twine sê dit kan deel vorm van 'n reeks verhogings oor die volgende twee tot drie maande wat gesamentlik meer as een rand kan beloop.
Dit kan beteken dat die prys van petrol tot meer as R8.50 per liter kan styg.
Me. Ina Wilken van die Nasionale Verbruikersunie sê verbruikers moet hul voorberei op swaar tye wat voorlê.
02-26-2008, 03:25 AM #1920
PORT ELIZABETH. – Sowat ’n jaar gelede het hul beweerde orgie van geweld en misdaad op die moord van ’n polisiebeampte uitgeloop. Verlede maand het hulle uit die Baaise landdroshof ontsnap – maar gister kon hulle nêrens heen nie.
Meer as 15 polisiebeamptes – gewapen met onder meer R5-aanvalsgewere – het die hof vol gesit om ’n ogie oor Andile Silatsha (24), Mziwethu Mpulampula (21) en Andile Msila (23) te hou.
Buite die hof het nóg ’n paar beamptes wag gehou. Dit alles omdat dié drie verdagtes verlede maand uit die landdroshof ontsnap het.
Gister het hulle verskyn op onder meer 11 aanklagte van roof en een van moord op ’n leerling-polisiekonstabel, mnr. Nkosinathi Ndolomane (32), wat op 29 November 2006 in Zwide dood is.
Op 17 Januarie vanjaar het die drie saam met ’n makker, Andile Mavusa (23), op ’n aanklag van gewapende roof – wat nie verband hou met die polisiebeampte in Zwide se moordsaak nie – verskyn. Ná hul verskyning het hulle ’n hofordonnans oorrompel en ontsnap voordat hulle ’n ander polisiebeampte, supt. Jamile Jam, in die bors geskiet het.
Gister se moordsaak hou verband met verskeie misdade wat tydens hul geweld-orgie op 29 November 2006 gepleeg is. Hul eerste slagoffer daardie dag was mnr. Amos Dyasi (54). Hy het gister getuig hy het omstreeks 21:00 in sy wit BMW by sy huis in Motherwell aangekom. Hy het skielik sy vrou gehoor skree en toe besef drie gewapende mans is besig om in sy rigting te beweeg.
Die mans het hul vuurwapens op hom gerig en hom uit sy motor laat klim.
Die drie het toe in die BMW ingespring, maar voor hulle weggejaag het, het hulle skote op Dyasi, sy vrou en sy seun afgevuur. Niemand is in dié voorval raakgeskiet nie.
Dyasi het gister na elkeen in die beskuldigdebank gewys en vertel watter rol hulle in die voorval gespeel het.
Hy het ook in ’n stadium na Silatsha gewys en gesê hy onthou die “kol” op sy kop. “Dit lyk of ’n bul hom bygekom het.” Hy het gesê Msila het gister dieselfde T-hemp aangehad as wat hy daardie dag gedra het.
Die staat voer aan die verdagtes het in Dyasi se BMW na mnr. Zoyisile Kondile se huis gery, waar hulle hom beroof en in die regterarm geskiet het.
Hierna het die beskuldigdes glo twee konstabels oorval, beroof en in hul voertuig se kattebak toegesluit.
Daarna het die mans glo mnr. Xolile Prence in sy maroen BMW gekaap. Hulle het die wit BMW net daar gelos.
Ndolomane (32), ene sers. Mrubata en insp. Rachel van der Merwe het in Zwide stilgehou om ’n kollega by haar huis af te laai.
Die verdagtes het toe glo langs hulle stilgehou en vuurwapens op die beamptes gerig. Die kollega en Mrubata het weggehardloop. Verskeie skote is afgevuur. Ndolomane is drie keer getref en is op die toneel dood.
Van der Merwe het op die grond gaan lê en gemaak asof sy dood is.
Die verdagtes het haar vuurwapen asook Ndolomane s’n gevat en gevlug.
Nie lank hierna nie het hulle in ’n muur vasgejaag.
Omstreeks 22:30 het hulle mnr. Luncedo Mnana in sy Volkswagen Golf gekaap en het toe met dié motor gevlug.
Page generated in 0.47336 seconds with 15 queries